Document ID: 32012D0275
Publication Date: 2012-05-02

Title and Content:
IZVEDBENI SKLEP KOMISIJE
z dne 2. maja 2012
o vključitvi sort vinske trte v Dodatek IV k Protokolu o označevanju vina v skladu s členom 8(2) Sporazuma med ES in ZDA o trgovini z vinom
(2012/275/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Sklepa Sveta 2006/232/ES z dne 20. decembra 2005 o sklenitvi Sporazuma med Evropsko skupnostjo in Združenimi državami Amerike o trgovini z vinom (1) ter zlasti člena 3 Sklepa,
ob upoštevanju naslednjega:
(1)
Združene države Amerike so zahtevale spremembo Dodatka IV k Protokolu o označevanju vina v skladu s členom 8(2) Sporazuma med Evropsko skupnostjo in Združenimi državami Amerike o trgovini z vinom (2), da se vključijo sorte vinske trte, o katerih so Združene države dne 27. oktobra 2011 uradno obvestile Komisijo. Ta zahtevek je bil vložen v skladu s točko 3.6(b) zgoraj navedenega protokola.
(2)
Uradno obvestilo se nanaša na končni predpis, ki ga je sprejel urad Alcohol and Tobacco Tax and Trade Bureau in je bil objavljen v Zveznem registru z dne 27. oktobra 2011 (3) o spremembi uredb urada Alcohol and Tobacco Tax and Trade Bureau z dodajanjem številnih novih imen na seznam imen sort vinske trte, odobrenih za označbe ameriških vin.
(3)
Komisija je v roku 60 dni od prejema uradnega obvestila Združene države obvestila, da se sorti vinske trte „Montepulciano“ in „Blaufränkisch“ trenutno lahko uporabljata samo za vina iz nekaterih držav članic v skladu s členom 62(3) Uredbe Komisije (ES) št. 607/2009 (4).
(4)
Komisija mora zato potrditi, da se Unija strinja s predlaganima spremembama Dodatka IV k Protokolu o označevanju vina, razen v zvezi s sortama vinske trte „Montepulciano“ in „Blaufränkisch“.
(5)
Upravljalni odbor za skupno ureditev kmetijskih trgov ni podal svojega mnenja v roku, ki ga je določil njegov predsednik -
SPREJELA NASLEDNJI SKLEP:
Člen 1
V skladu s členom 11(5) Sporazuma med Evropsko skupnostjo in Združenimi državami Amerike o trgovini z vinom Komisija potrjuje, da se Unija strinja s predlaganimi spremembami Dodatka IV k Protokolu o označevanju vina, razen v zvezi s sortama vinske trte „Montepulciano“ in „Blaufränkisch“.
Spremenjeno besedilo Dodatka IV, kot ga je sprejela Unija, je določeno v Prilogi.
Člen 2
Generalni direktor za kmetijstvo in razvoj podeželja se pooblasti, da pošlje pisni odgovor Združenim državam Amerike.
V Bruslju, 2. maja 2012

Classification:
Level 1 Topics: 100147
100157
100161
Level 2 Topics: 100253
100283
100259
100256
100282
100195
100279
100196
Level 3 Topics: 138
2079
2119
87
2106
6205
5017
1115
7207
4416
1615
2200
All Topics: 2888
4713
4726
5573
888
893